medieval-data/medieval-letters huggingface dataset:
XLII.  Canonicos ecclesiae Sancti Salvatoris Venetae solendis decimis liberat.   (Laterani, Mart. 29.) [  Ibid.,  p. 119.]
Author: Clemens III

CLEMENS episcopus, servus servorum Dei, dilectis filiis . . . . priori et canonicis S. Salvatoris de Venetiis salutem et apostolicam benedictionem.

Cum sitis regularem ordinem, Domino inspirante, professi, communi et speciali debito vobis volumus, sicut debemus, adesse, et in his quae juste requiritis favorem apostolicum efficaciter indulgere. Eapropter, dilecti in Domino filii, praesentibus vobis litteris indulgemus, ut de laboribus vestris nullus laicus a vobis exigendi, vel extorquendi decimas habeat facultatem. Nulli ergo omnino hominum liceat hanc paginam nostrae concessionis infringere, vel ei ausu temerario contraire. Si quis autem hoc attentare praesumpserit, indignationem omnipotentis Dei, et beatorum Petri et Pauli apostolorum ejus se noverit incursurum. Datum Laterani, IV Kal. Aprilis, pontificatus nostri anno primo.
XLIV.  Lanfranco episcopo Bergomati permittit ut Ecclesiae possessiones, invito capitulo alienatas, recolligat.   (Laterani, April. 7.) [LUPI,  Cod. diplom. Bergom.,  II, 1387.]
Author: Clemens III
Date:  [ANFRANCO]

CLEMENS episcopus, servus servorum Dei, venerabili L Pergamensi episcopo, salutem et apostolicam benedictionem.

Ob hoc sumus ad regimen universalis Ecclesiae assumpti, ut ecclesiarum utilitati debeamus diligenter insistere, et si quid in ipsarum dispendium temere novimus immutatum, ad statum debitum revocare . . . . . Quod Ecclesiam tuae curae commissam intelligentes per minus cautam provisionem ipsius magnum bonorum suorum dispendium incurrisse; venditiones, commutationes, pignorationes et alienationes alias, de possessionibus et aliis rebus ipsius ecclesiae sine consensu capituli vel majoris et sanioris partis in detrimentis ecclesiae factas, praesentium auctoritate cassamus. Fraternitati tuae litteris apostolicis indulgentes ut eas sine alicujus contradictionis vel appellationis obstaculo valeas legitime revocare. Datum Laterani, VII Idus Aprilis, pontificatus nostri anno primo.
XLV.  Eidem significat se bonorum alienationes a Girardo decessore ejus invito capitulo factas rescidisse.   (Laterani, April. 8.) [  Ibid.,  p. 1389.]
Author: Clemens III
Date:  [ANFRANCO]

CLEMENS episcopus, servus servorum Dei, venerabili fratri L episcopo Bergamensi, salutem et apostolicam benedictionem.

Sicut ea quae a praelatis Ecclesiarum rationabiliter conceduntur debita convenit firmitate servari, sic illa quae contra formam canonum et in detrimentum ecclesiae Bergamensis a G. praedecessore tuo, absque assensu capituli vel majoris et sanioris partis, sunt aliquibus in detrimentum ecclesiae assignata, de canonum auctoritate cassamus, ipsa nihil habere roboris statuentes. Caeterum sententiam quam in bonorum spectantium ad tuam ecclesiam detentores, canonice promulgandam duxeris, usque ad satisfactionem congruam ratam mandamus haberi. Nulli ergo omnino hominum liceat hanc paginam nostrae constitutionis infringere vel ei ausu temerario contraire. Si quis autem hoc attentare praesumpserit, indignationem omnipotentis Dei et beatorum Petri et Pauli apostolorum ejus se noverit incursurum. Datum Laterani, VI Idus Aprilis, pontificatus nostri anno primo.
XLVI.  Parthenonem S. Mariae Molianensem tuendum suscipit et ejus possessiones bonaque confirmat.  (Fragmentum.) 
             (Laterani, April. 9.) [UGHELLI,  Italia sacra,  V, 528, ubi revocatur lector ad privilegium eidem parthenoni iisdem omnino verbis, ab Alexandro III concessum anno 1172, die 6 mensis Octobris. Vide  Patrologiae  t. CC.]
Author: Clemens III

Datum Laterani per manum Moysi, S. R. E. subdiaconi, vicem gerentis cancellarii, V Idus Aprilis, ind. VI, Incarnationis Dominicae an. 1188, pontificatus vero D. Clementis papae III an. I.
XLVIII.  Conventui Cassinensi asserit pecuniam fratrum usibus a B. M. Petro abbate deputatam.   (Laterani, April. 10.) [TOSTI,  Storia di Monte-Casino,  II, 213.]
Author: Clemens III

CLEMENS episcopus, servus servorum Dei, dilectis filiis . . . . . conventui Cassinensi salutem et apostolicam benedictionem.

Cum monasterium Cassinense, in quo estis divinis obsequiis dediti, specialis charitatis brachiis amplectamur et ad ejus commodum velimus semper attentius, sicut debemus, intendere, de ipsius vobis profectibus non immerito congaudemus, et ad conservandum quod est pro ejus bono rationabili constitutione statutum, sollicitam volumus operam adhibere. Inde est utique quod si quando postulatis a nobis quae ad commodum universitatis vestrae pertinent, petitionibus vestris tanto facilius favorem apostolicum impertimur, quanto prescriptum monasterium specialius ad provisionem nostram respicit, et tutelam. Sane cum claustrales fratres ipsius monasterii in vestimentis defectum aliquando sustinerent, bonae memoriae Gentilis de Palearia, qui apud idem monasterium sepulturam elegerat, pietatis intuitu et propriae salutis obtentu vobis, sicut accepimus, ad investituram filtrorum, et ad stricta pellicea biennio comparanda, sedecim millia tarenorum salubri consideratione donavit. Cum autem bonae memoriae Petrus quondam abbas vester pecuniam praetaxatam in aliam utilitatem monasterii convertisset, in recompensatione ejus viginti uncias auri de Castellone, et quinque de ecclesia de Cinglis in usus quos praediximus concessit perpetuo fratribus erogandas. Unde quia nobis imminet ex injuncto officio providendum ne quod provide fit, temeritate quorumlibet dissolvatur, nos vestris postulationibus clementer inducti, praescriptas viginti uncias auri de Castellone, et quinque alias de ecclesia de Cinglis fratrum usibus, quibus a prescripto abbate deputatae sunt, sicut in instrumento publico continetur, ad instar felicis recordationis Alexandri papae praedecessoris nostri auctoritate apostolica confirmamus, et praesentis scripti patrocinio communimus. Statuentes, ut nulli omnino hominum liceat hanc paginam nostrae confirmationis infringere, vel ei ausu temerario contraire. Si quis autem hoc attentare praesumpserit, indignationem omnipotentis Dei et beatorum Petri et Pauli apostolorum ejus se noverit incursurum. Datum Laterani, IV Idus Aprilis, pontificatus nostri anno primo.
L.  Priori et fratribus Carthusiensibus concedit, « ut quicunque inferioris religionis clerici sive laici ad ordinis eorum propositum duxerint ascendendum, liberum iis sit eos recipere. » Alia privilegia addit.   (Laterani, April. 12.) [  Privil. ord. Carth . . ,  fol. 3.]
Author: Clemens III

CLEMENS episcopus, servus servorum Dei, dilectis filiis priori et fratribus Carthusiensibus, salutem et apostolicam benedictionem.

Inter virtutum aromata et sanctorum fragrantiam studiorum, opinionis vestrae balsamus suo nobis odore discernitur, quod quum se asperioribus institutis a mundana separet vanitate et praeclara resplendeat gloria meritorum, nobis est amplius honoranda. Providendum quoniam diligentius est et cavendum, ne quietem sanctam improbitas alicujus valeat conturbare. Eapropter, dilecti in Domino filii, vestra humili supplicatione inducti, praesentibus vobis litteris indulgemus, ut quicunque inferioris religionis clerici sive laici, ad ordinis vestri propositum duxerint ascendendum, liberum vobis sit eos recipere de licentia nostra, et receptos postquam professionem penes vos fecerint, retinere, salvis tamen privilegiis super hoc a sede apostolica impetratis. Si vero privilegiatorum aliquis per annum, postquam fratribus domus innotuerit de quo egressus est, apud vos non requisitus moram fecerit, postea non licet ei ordinem vestrum deserere, vel ab ipso per violentiam revocari. Consecrationes quoque ecclesiarum, ordinationes clericorum, si vel proprii episcopi non habueritis copiam, vel requisitus praestare noluerit, prout debet, licitum sit vobis a quocunque postulare episcopo; qui rogatus ad ecclesias vestras accedens, sacra vobis necessaria, nostra fretus auctoritate impendat. Eos etiam qui de ordine vestro, vel ex subventione terrae orientalis, vel ex aliis causis quibuslibet, occasiones evagandi assumunt, si commoniti non duxerint a proposito desistendum, liceat tibi, dilecte fili prior, per excommunicationis sententiam coercere. Nulli ergo omnino hominum liceat hanc paginam nostrae concessionis et constitutionis infringere, vel ei ausu temerario contraire. Si quis autem hoc attentare praesumpserit, indignationem omnipotentis Dei et beatorum Petri et Pauli apostolorum ejus se noverit incursurum. Datum Laterani, II Idus Aprilis, pontificatus nostri anno primo.
LII.  Sententiam praesente Urbano III latam inter sorores S. Hilarii et praepositum Florentinum confirmat   (Laterani, Maii 6.) [  Ibid.,  p. 171.]
Author: Clemens III

CLEMENS episcopus, servus servorum Dei, dilectis in Christo filiabus abbatissae et sororibus Sancti Hilarii, salutem et apostolicam benedictionem.

Intelleximus ex quodam authentico instrumento exhibito nobis, quod cum inter vos et dilectum filium nostrum praepositum Florentinum super quibusdam decimis quaestio verteretur, et fuisset causa dilectis filiis Camaldulensi et Sanctorum Apostolorum prioribus a felicis recordationis Urbano praedecessore nostro commissa, ipsi, partibus in sua praesentia constitutis et rationibus hinc inde auditis et cognitis, pro vobis et ecclesia vestra super illis decimis sententiam promulgarunt. Cum itaque controversias, quae de mandato apostolico calculum definitionis accipiunt, dignum sit firmitatem perpetuam obtinere, sententiam ipsam, sicut rationabiliter lata est, nec legitima appellatione suspensa, et in scripto authentico continetur, auctoritate apostolica confirmamus et praesentis scripti patrocinio communimus. Nulli ergo omnino hominum, etc. Si quis, etc. Datum Laterani, II Nonas Maii, pontificatus nostri anno primo.
LV.  Consulibus et populo Pisano significat, Petrum S. Caeciliae presbyterum et Soffredum S. Mariae in Via Lata diaconum cardinales, missos esse ad componendam eorum cum Januensibus de Sardinia litem.   (Laterani, Maii 19.) [TRONCI  Mem. di Pisa,  151.]
Author: Clemens III
Date:  [ leg. Sanctae Mariae]

CLEMENS episcopus, servus servorum Dei, dilectis filiis consulibus et populo Pisano salutem et apostolicam benedictionem.

Pro sedandis injuriis et contentionibus sopiendis, quae inter vos et Januenses, instigante humani generis inimico, a longis retro temporibus, occasione Sardiniae, pullularunt, dilectos filios nostros P. ecclesiae S. Caeciliae presbyterum, et S. Sancti Marci in Via Lata diaconum cardinales, viros utique providos et discretos, de consilio et assensu fratrum nostrorum ad partes illas duximus destinandos. Ut igitur cujuslibet dissensionis scrupulus in hac parte de coetero sopiatur, et nulla possit, auctore Domino, materia scandali suboriri, universitati vestrae sub debito juramenti quod nobis super hoc praestitistis mandamus atque praecipimus, quatenus mandata quae praedicti cardinales super omnibus capitulis ex parte nostra vobis indixerint, sicut ex ore nostro prolata suscipiatis, et inviolabiliter sine contradictione qualibet observetis; scientes quod Januensibus sub simili districtione hoc idem dedimus in mandatis. Datum Laterani, XIV Kalendas Junii, pontificatus nostri anno primo.
LVI.  Tammoni episcopo Verdensi, abbati Lunensi, et magistro scholarum Verdensi mandat, ne parthenoni Levenensi curiam quamdam adimi ab Hortwigo archiepiscopo Hamburgensi patiantur.   (Laterani, Maii 25.) [LAPPENBERG,  Hamb. Urkund.,  I, 244.]
Author: Clemens III

CLEMENS episcopus, servus servorum Dei . . . . , Verdensi episcopo et dilectis filiis, abbati Luen. et magistro scholarum Verdensi, salutem et apostolicam benedictionem.

Dilectarum in Christo filiarum, monialium ecclesiae Sancti Viti in Quivena, insinuationem recepimus, quod cum Sifridus, quondam archiepiscopus Bremensis, curiam quamdam cum pertinentiis suis ad Bremensem ecclesiam pertinentem, quam mulier quaedam vidua possidet, post illius obitum, ea consentiente, illis perpetuo possidendam concesserit, sub interminatione anathematis inhibens, ne quis contra factum suum venire praesumeret, et venerabilis frater noster H. successor ipsius, hoc firmitatem decreverit obtinere, contra confirmationem tamen suam et interminationem anathematis veniens, donationem illam irritare contendit. Quia vero illis tanto fortius in jure suo debemus assistere, quanto devotius suum Christo exhibent famulatum, per apostolica vobis scripta mandamus, quatenus, si res ita se habeat, donationem illam faciatis, prout rationabiliter facta est, auctoritate nostra illibatam firmiter observari, eos qui contra venire praesumpserint, per censuram ecclesiasticam compescentes. Quod si omnes his exsequendis nequiveritis interesse, duo vestrum ea nihilominus exsequantur. Datum Laterani, VIII Kalendas Junii, pontificatus anno primo.
LVII.  Privilegium pro Ecclesia Ravellensi.   (Laterani, Maii 29.) [UGHELLI,  Italia sacra,  I, 1186.]
Author: Clemens III

CLEMENS episcopus, servus servorum Dei, ven. fr. Jo. Ravellensi. episcopo, ejusque success. canonice substituendis in perpetuum.

Cum ex injuncto nobis a Deo apostolatus officio, quo cunctis Christi fidelibus, auctore Domino, praeeminemus, et, ut in Lucii III, privilegio verbatim habetur. In fine papae et card. subscriptiones leguntur. Ego Clemens Catholicae Ecclesiae episcopus. Ego Theobaldus Ostiensis et Velietrensis episcopus. Ego Laborans presb. card. S. M. trans Tiberim, tit. Calixti. Ego Pandulphus presb. card. basilicae duodecim Apostolorum. Ego Melior presb. card, SS. Joan. et Pauli, tit. Pammachii. Ego Ruffinus tit. S. Praxedis presb. card. Ego Bobo tit. S. Anastasii presb. card. Ego Alexius tit. S. Susannae presb. card. Ego Petrus presb. card. tit. S. Petri ad Vincula. Ego Jordanus presb. card. S. Pudentianae, tit. Pastoris. Ego Jacobus diac. card. S. Mariae in Cosmedin. Ego Gratianus SS. Cosmae et Damiani diac. card. Ego Octavianus SS. Sergii et Bacchi diac. card. Ego Gregorius S. Mariae in Porticu diac. card. Ego Joann. Ecclesiae S. Eustachii diac. card. Ego Joannes S. Theodori diac. card. Ego Bernardus San. Mariae Novae diac. card. Ego Gregorius Sanctae Mariae in Aquiro diacon. card. Datum Laterani per manus Moysi S. R. E. subdiaconi, vicem agentis cancellarii, IV Kal. Junii, Indict. VII, Incarn. Dom. anno 1188, Pontificatus vero D. Clementis papae III anno I.
LX.  Ecclesiae S. Nicolai Stendalensis protectionem suscipit, bonaque et privilegia confirmat ea lege, ut auri uncia quotannis Ecclesiae Romanae persolvatur.   (Laterani, Maii 29.) [RIEDEL,  Cod. Dipl. Br.,  I, v., 22.]
Author: Clemens III

CLEMENS episcopus, servus servorum Dei, dilectis filiis praeposito S. Nicolai in Stendale, ejusque fratribus tam praesentibus quam futuris canonice substituendis in perpetuum.

Eapropter, dilecti in Domino filii, vestris justis postulationibus clementer annuimus, et praefatam ecclesiam S. Nicolai de Stendale, in qua divino estis obsequio mancipati, in jus et proprietatem beati Petri et sub apostolicae sedis protectionem suscipimus, et praesentis scripti privilegio communimus. Statuentes, ut quascunque possessiones, quaecunque bona eadem ecclesia vestra in praesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, praestante Domino, poterit adipisci, firma vobis vestrisque successoribus et illibata permaneant. In quibus haec propriis duximus exprimenda vocabulis: Locum ipsum in quo praefata ecclesia sita est, cum omnibus pertinentiis suis; villam Garlippe cum omnibus ad eamdem pertinentibus, omnes ecclesias in Stendale constitutas; duo talenta in areis, et tria talenta in domo mercatorum in eodem castro; ecclesiam Scinne, molendinum Rokenzhe. Chrisma vero, oleum sanctum, consecrationes altarium seu basilicarum, ordinationes clericorum, qui ad sacros ordines fuerint promovendi, et caetera ecclesiastica sacramenta a dioecesano recipiatis episcopo, siquidem Catholicus fuerit, et gratiam atque communionem apostolicae sedis habuerit, et ea vobis gratis et absque aliqua pravitate voluerit exhibere; alioquin ad quemcunque malueritis, recurratis antistitem, qui nostra fultus auctoritate, quod postulatur indulgeat Ad haec praesenti scripto statuimus, ut animarum curam non ab archidiacono sed a dioecesano recipiatis episcopo, si eam vobis duxerit committendam: alioquin eam de commissione apostolica teneatis. Decernimus ergo, ut nulli omnino hominum liceat praefatam ecclesiam temere perturbare, vel ejus possessiones auferre, aut ablatas retinere, minuere, seu quibuslibet vexationibus fatigare, sed omnia integra conserventur corum, pro quorum gubernatione ac sustentatione concessa sunt, usibus omnimodis profutura, salva sedis apostolicae auctoritate. Ad indicium autem quod eadem ecclesia specialiter beati Petri juris existat, et perceptae a sede apostolica libertatis, unam unciam auri nobis nostrisque successoribus annis singulis persolvetis. Si qua igitur in futurum, etc. Datum Laterani, per manum fratris Moysi, sanctae Romanae Ecclesiae subdiaconi, vicem agentis cancellarii, IV Kalendas Junii, indictione VI, Incarnationis Dominicae anno 1188, pontificatus vero domni Clementis papae III anno primo.
LXIII.  Joachimum abbatem de Curatio hortatur ut « Expositionem Apocalypsis et opus Concordiae compleat et diligenter studeat emendare.  »  (Laterani, Jun. 8.) [MANRIQUE,  Annal. Cisterc.,  III, 211.]
Author: Clemens III

CLEMENS episcopus, servus servorum Dei, dilecto filio JOACHIMO, abbati de Curatio, salutem et apostolicam benedictionem.

Rationis ordo suadet, et debitum exigit charitatis, ut in cunctis actibus nostris ad id plurimum intendamus, qualiter secundum veritatis evangelicae testimonium, opera nostra luceant coram hominibus, ut ex eis proficiendi materiam capiant et exemplum. Cum ergo jubente et exhortante te bonae memoriae Lucio papa, praedecessore nostro, expositionem Apocalypsis et opus concordiae inchoasse, et postmodum de papae Urbani auctoritate, successoris ipsius, composuisse dicaris, charitatem tuam monemus et hortamur in Domino, per apostolica scripta mandantes, quatenus laboribus tuis in hac parte optatum et debitum finem imponens, gratia Dei prosequente, ad utilitatem proximorum opus illud complere et diligenter studeas emendare, ut veniens ad nos, quam citius se opportunitas dederit, discussioni apostolicae sedis et judicio te praesentes: si enim velis in abscondito retinere, diligenti cura prospicias, qua possis summi Patrisfamilias offensam, de talento scientiae tibi commisso satisfactione placare. Data Laterani, sexto Idus Junii, pontificatus nostri anno primo.
LXV.  Absaloni, archiepiscopo Lundensi, permittit ut Ketillum, quondam praepositum S. Mariae Vibergensis, in sanctorum numerum referat.   (Laterani, Jun. 9.) [LANGEBEK,  Scr. Rer. Dan.,  IV, 432.]
Author: Clemens III

CLEMENS episcopus, servus servorum Dei, venerabili in Christo fratri ABSALONI Lundensi archiepiscopo, salutem et apostolicam benedictionem.

Ad audientiam nostri apostolatus litterarum tuarum et dilecti in Christo filii nostri Kanuti Danorum regis, pariter et suffraganeorum insinuationem pervenit, quod bonae memoriae Ketillus vir religiosus, praepositus ecclesiae Sanctae Mariae Vibergis, dum viveret, apud vos virtutibus multis emicuit. Post ejus obitum ipsius meritis mirabilis Deus in sanctis suis miracula plurima jugiter operatur, ut qualis vitae fuerit, post transitum ejus miraculorum indicia sine qualibet ambiguitate declarent. Licet autem suggestum sit nobis, ut praedicti Ketilli memoriam faceremus in sanctorum catalogo celebrari, quia tamen ad plenum de hujus facti veritate non consistit firmiter, tibi per apostolica scripta mandamus, quatenus, advocatis suffraganeis tuis et viris religiosis, illis praecipue, qui vitam et conversationem ipsius novisse dicuntur, cum testimonio et asservatione ipsorum, de operibus ejus et miraculis, quibus post mortem proponitur coruscare, sollicitudine vigilanti requiras et si tibi congruum videbitur, et honestum canonizes ipsius memoriam, et, sicut hominis sancti celebrationem habendam futuris saeculis, apostolica auctoritate decernas. Datum Laterani, V Idus Junii, pontificatus nostri anno primo.
LXVII.  Sacerdotibus et clericis Sanctae Mariae matris Domini portionem decimarum ipsis a Marco Nicolao episcopo Castellano concessam apostolica auctoritate confirmat, atque bona ipsius ecclesiae salva et illibata decernit.   (Laterani, Jun. 9.) [F. CORNELIUS,  Eccles. Venet.,  t. II, p. 305.]
Author: Clemens III

CLEMENS episcopus, servus servorum Dei, dilectis filiis sacerdotibus et clericis ecclesiae Sanctae Mariae Matris Domini, tam praesentibus quam futuris canonice substituendis in perpetuum.

Aequum est et rationi conveniens, ut perlatas ad audientiam apostolatus nostri controversias mediante justitia terminemus, etc., ut in epistola superiori. Ego Clemens catholicae Ecclesiae episcopus. Ego Theobaldus Hostiensis et Velletren. episcopus. Ego Joannes presb. cardinalis titul. Sancti Marci. Ego Laborans presb. card. Sanctae Mariae Trans Tiberim, tit. Calixti. Ego Pandulfus presb. card. Basilicae XII. Apostolorum. Ego Melior presb. card. SS. Joannis et Pauli tit. Pammachii. Ego Petrus presb. cardinal. titul. Sanctae Caeciliae. Ego Rodulfus tit. S. Praxedis card. Ego Jacobus diacon. card. Sanctae Mariae tit. Cosmedin. Ego Gratianus SS. Cosmae et Damiani diaconus card. Ego Octavianus SS. Sergii et Bacchi diaconus card. Ego Siffredus Sanctae Mariae in Via Lata diacon card. Ego Gregorius Sanctae Mariae in Porticu diacon. card. Ego Joannes Felix diac. card. S. Eustachii juxta templum Agrippae. Datum Laterani per manum, Moysi S. R. E. subdiac., vicem agentis Cancellarii, V Idus Junii, Indictione VI, Incarnationis Dominicae anno 1188, pontificatus vero domini Clementis papae III anno primo. Ego Donatus Sanctae Mariae Matris Domini presb. et not. hoc exemplum exemplavi sumptum ex authentico domini Clementis papae III, ejus sigillo plumbeo sigillatum anno Domini 1200, vigesimo octavo mensis Novembris, Indictione secunda, Rivoalto, nihil addens vel minuens, quod sententiam mutet, scripsi, complevi et roboravi.
LXIX.  Abbati S. Genovefae, decano et cantori Parisiensi mandat cogant [Manassem] episcopum Trecensem ut « de ecclesia S. Lupi Trecensi canonicos regulares assumat et eos in ecclesia de Marigniaco instituat.  »  (Laterani, Jun. 15.) [  Stephani Tornacensis epistolae,  ed. DU MOLINET, p. 411.]
Author: Clemens III

CLEMENS episcopus, servus servorum Dei, dilectis filiis abbatis Sanctae Genovefae, decano et cantori Parisiensi salutem et apostolicam benedictionem.

Ad notitiam vestram volumus pervenire, quod venerabili fratri nostro Trecensi episcopo ab apostolica sede mandatum fuit, semel iterumque praeceptum ut in parochiali ecclesia de Marigniaco, salva omni justitia sua, canonicos assumere regulares, qui in ea juxta pium desiderium fundatorum religionis ordinem instituerent, et sub regularibus disciplinis omnipotenti Domino deservirent. Praedictus autem episcopus non amore religionis induci, nec apostolicis jussionibus potuit emolliri, ut a duritia, quam in mandatis apostolicis solitus est habere, se converteret ad benignitatem charitatis, cui piae petitioni et voto laudabili postulantis consensus benevolentiam indulgeret. Unde discretioni vestrae per apostolica scripta mandamus, quatenus eum admonere propensius et inducere laboretis, ut, secundum quod toties in mandatis accepit, de ecclesia Sancti Lupi Trecensis canonicos regulares assumat, et eos in praedicta ecclesia, salvis justitiis omnibus dioecesanae rationis, instituat, per quos et religionis ordo dilatetur et crescat, et tam jussionibus apostolicis quam fundatoris desiderio satisfaciat; quod si infra triginta dies post admonitionem vestram facere sponte noluerit, vos eum ad id exsequendum auctoritate nostra, sine appellationis obstaculo, per censuram ecclesiasticam compellatis. Quod si omnes his exsequendis nequieritis interesse, duo vestrum ea nihilominus exsequantur. Datum Laterani, XVII Kalendas Julii, pontificatus nostri anno primo.